આ અંગે મળતી માહિતી અનુસાર બારડોલી નગર અને તાલુકા વિસ્તારમાં મચ્છરજન્ય રોગોએ માઝા મૂકી છે. ડેન્ગ્યુ, મેલેરિયા, ચિકનગુનીયા સહિતની બીમારીમાં સતત વધારો થતાં દવાખાના અને હોસ્પિટલો પણ દર્દીઓથી ઉભરાય રહી છે. મોડે મોડે જાગેલી પાલિકાની ટીમે બુધવારથી ડોર ટુ ડોર ડેન્ગ્યુ ફીવર અંગે સર્વેલન્સ શરૂ કરવામાં આવ્યું હતું. જેમાં મચ્છરના લાળવા શોધવા માટે નગરના વિવિધ વિસ્તારોમાં સર્વે કામગીરી હાથ ધરી હતી. બુધવારના રોજ કુલ 192 ઘરોમાં સર્વે કરાયો હતો. જેમાંથી પાલિકાની ટીમને કુલ 22 જગ્યાએથી સંગ્રહ થયેલા પાણીમાંથી મચ્છરના લાળવા મળી આવ્યા હતા. આરોગ્ય વિભાગની ટીમે સતર્કતા દાખવી તાત્કાલિક લાળવાનો નાશ કર્યો હોવાનું જાણવા મળી રહ્યું છે. આરોગ્ય વિભાગના અધિકારી રાજેશ ભટ્ટે જણાવ્યુ હતું કે હાલ જે જે જગ્યાએથી મચ્છરના લાળવા મળી આવ્યા છે તે મિલકત ધારકોને સફાઈ રાખવા માટે સૂચના આપી દેવામાં આવી છે. અને આગામી દિવસોમાં તેમને નોટિસ પણ આપવામાં આવશે.